**Aktia Pankki Oyj** (ruots. *Aktia Bank Abp*) on Aktia-konsernin emoyhtiö ja suomalainen varainhoitaja, pankki ja henkivakuuttaja. Aktia palvelee asiakkaitaan digitaalisten kanavien kautta kaikkialla ja kasvokkain toimipisteissään pääkaupunkiseudulla sekä Turun, Tampereen, Vaasan ja Oulun seuduilla. Konserni tarjoaa varainhoito-, pankki- ja henkivakuutuspalveluja.

Aktian nimi tulee kreikan sanasta akti, joka tarkoittaa rannikkoa. Kun nimi 1991 otettiin käyttöön, pankin toimialue oli Suomen etelärannikolla. Aktia ja sen edeltäjät toimivat pitkään säästöpankkeina, mutta 2000-luvun alussa Aktia erosi säästöpankkiryhmästä, muuttui liikepankiksi ja listautui pörssiin.

Historiaa
---------

### Varhaishistoria

Aktia on Suomen nykyisin toimivista talletuspankeista vanhin. Pankki perustettiin 1825 nimellä *Helsingfors Stads Sparbanks Inrättning*, perustamisjärjestyksessä toisena säästöpankkina Suomessa. Säästöpankin perustamiseen ajoivat yhteiskunnalliset syyt. Työttömyys, köyhyys ja kerjäläisyys olivat tuolloin kärjistyneet Helsingissä ja köyhäinavun oli havaittu passivoivan köyhiä. Pankin tarkoituksena oli tarjota turvalliset talletukset ja korkoa rahoille siten, että säästäminen kannustaisi *"ahkeruuteen huolenpitoon ja työteliäisyyteen"* eikä suosisi *"laiskuutta, huonomuistisuutta ja itse aiheutettua kurjuutta"*. Säästöpankkia hoidettaisiin tavoittelematta omaa etua. Pankki avasi ovensa 8.4.1826. Ensimmäinen asiakas oli kalastajantytär Sophia Albertina Schelin, joka talletti säästötilille numero 1 kuusitoista sillinkiä. Pankki oli aluksi auki vain lauantai-iltaisin. 1800-luvun kuluessa pankin toiminta laajeni. Vuonna 1870 pelättiinkin, että kansalaisten lisääntynyt säästäväisyys voisi saattaa pankin perikadon partaalle. Pankki ei voinut taata, että talletettavista varoista saataisiin korkoa, ja niin koronmaksu lakkautettiin, jos talletus ylitti tietyn määrän. Vuoteen 1875 mennessä pankki oli saanut 16 745 talletusasiakasta.

### Helsingin Säästöpankki

Vuonna 1891 säästöpankin toiminimi muutettiin muotoon *Helsingfors Sparbank* (suom. 'Helsingin Säästöpankki').

Pankkiin yhdistyivät fuusiossa Kirkkonummen Säästöpankki 1956, Säästöpankki Torkkeli 1979 ja Espoon Säästöpankki 1980. Tietotekniikka otettiin käyttöön 1966, ensin palveluna Ruotsista. Ensimmäinen oma tietokone UNIVAC 9200 hankittiin vuonna 1968.

### Aktian perustaminen

Vuonna 1991 sulautuivat Bromarvin, Hangon, Inkoon, Karjaa-Pohjan, Sipoon, Siuntion ja Tenholan säästöpankit Helsingin Säästöpankkiin. Pankin nimeksi tuli *Säästöpankki Aktia*. Vuotta myöhemmin säästöpankkiin sulautuivat vielä Porvoon ja Vaasan säästöpankit. Vuonna 1993 Aktiasta tuli Suomen toinen säästöpankkiosakeyhtiö. Pankin nimi muutettiin muotoon *Aktia Säästöpankki Oy* vuonna 1994.

### Irtautuminen Säästöpankkiliitosta ja pörssilistaus

Aktia erosi Säästöpankkiliitosta vuoden 2003 alusta. Syynä tähän olivat kiristyneet suhteet Säästöpankkiliiton kanssa sekä kilpailevan Nooa Säästöpankin perustaminen Helsinkiin. 33 muuta säästöpankkia perustivat Pohjolan ja Suomi-yhtiön kanssa Nooan, mikä oli vahvasti vihamielinen teko Aktiaa kohtaan. Aktia käytti kuitenkin säästöpankkien vihreää tammilogoa vielä muutaman vuoden Säästöpankkiliitosta eron jälkeenkin.

Vuonna 2008 konsernissa toteutettiin uudelleenjärjestely, jonka myötä toiminta sovitettiin vastaamaan paremmin laajentunutta tuote- ja palveluvalikoimaa. Syksyllä 2008 liiketoiminta siirrettiin *Aktia Pankki Oyj*:lle. Aktia Säästöpankki Oyj jäi konsernin emoyhtiöksi uudella nimellä *Aktia Oyj*. Samalla Aktia lakkasi olemasta säästöpankki. Veritas Vahinkovakuutus sulautettiin osaksi Aktiaa vuoden 2009 alusta ja Aktia Pankki Oyj listautui Helsingin pörssiin syyskuussa 2009.

Emoyhtiönä toiminut Aktia Oyj toimintoineen sulautui Aktia Pankki Oyj:öön 1. heinäkuuta 2013. Yhtiö jatkoi toimintaansa jälkimmäisellä nimellä. Samana vuonna Saaristosäästöpankki Turunmaalta ja Vöyrin Säästöpankki Pohjanmaalta tekivät sopimuksen yhdistymisestä Aktiaan, joka toteutui vuonna 2014.

Aktian ylimääräinen yhtiökokous päätti syksyllä 2017 lakkauttaa hallintoneuvoston, minkä sijaan perustettiin viidestä suurimmasta osakkeenomistajasta koostuva nimitystoimikunta, jonka tehtävänä on hallitusten jäsenten valinnan valmistelu. Aktia katsoi hallintoneuvoston lakkauttamisen yksinkertaistavan pankin hallintorakennetta. Kevään 2018 yhtiökokouksessa puolestaan päätettiin Aktian osakesarjojen yhdistämisestä: aiemmin osakkeet oltiin jaettu A- ja R-sarjaan, joista jokainen R-osake oikeutti yhtiökokouksessa äänestämään 20:lla ja jokainen A-osake yhdellä äänellä.

Toiminnan laajuus
-----------------

Vuonna 2013 Aktia Pankin markkinaosuus luotoista oli 4 % ja talletuksista 3 %.

Aktia toimi vuodesta 1996 alkaen Säästöpankkien keskusrahalaitoksena. Vuonna 1997 solmittiin vastaava sopimus myös POP Pankki -ryhmän kanssa. Aktia luopui keskusrahalaitostoiminnasta 2015. Toimintaa jatkoivat Säästöpankkien Keskuspankki ja POP Pankkien osalta Bonum Pankki.

Osakkeet ja omistus
-------------------

Aktialla on noin 40 000 osakkeenomistajaa  ja sen osake on noteerattu Helsingin pörssissä syyskuusta 2009 lähtien.

Aktian suurimpiin omistajiin kuuluu suomenruotsalaisia säätiöitä. Aktia- ja Säästöpankkisäätiöt, joita on noin 30, omistavat merkittävän osuuden Aktian osakkeista. Säätiöiden päämäärä on edistää säästämistä sekä tukea kotiseutua ja huolehtia säästöpankkiliikkeen paikallisista perinteistä. Säätiöt jakavat taloudellista tukea, avustuksia ja lahjoituksia muun muassa säästämistä edistävään työhön ja tutkimukseen.

### Suurimmat omistajat osakemäärän mukaan

1. Rg Partners Oy – 10,23 %
2. Eläkevakuutusosakeyhtiö Veritas – 8,36 %
3. Erkki Etolan määräysvaltayhtiöt – 8,02 %
4. Stiftelsen för Åbo Akademi – 4,14 %
5. Oy Hammaren & Co AB – 3,46 %

Tilanne: 31.5.2022

Lähteet
-------

1. 1 2 3 4  Aktia Pankki Oyj Taloudellinen katsaus 2021 *aktia.com*. Aktia Pankki Oyj. Viitattu 17.6.2021.
2. ↑  Koivisto, Katarina: Aktias nya vd heter Aleksi Lehtonen *www.hbl.fi*.  5.6.2023. Viitattu 5.7.2023. (ruotsiksi)
3. ↑  Vuosi- ja vastuullisuuskertomus 2019 *aktia.com*. Aktia Pankki Oyj. Viitattu 15.5.2020. [vanhentunut linkki]
4. ↑  Karlsson, Svenolof: *Ihmisen kokoinen. Aktia – suuri pieni pankki ja sen salaisuus*, s. 94. , 2006. ISBN 952-92-1265-8.
5. ↑  Aktia lyhyesti Viitattu 28.2.2014
6. ↑  Kuusterä, Antti: *Aate ja raha - Säästöpankit suomalaisessa yhteiskunnassa 1822–1994*, s. 45. Helsinki: Kustannusosakeyhtiö Otava, 1995. ISBN 951-1-13932-0.
7. ↑  Karlsson, Svenolof: *Ihmisen kokoinen. Aktia – suuri pieni pankki ja sen salaisuus*, s. 22–34. , 2006. ISBN 952-92-1265-8.
8. 1 2  Hallituksen esitys Eduskunnalle laeiksi luottolaitostoiminnasta annetun lain ja muiden luottolaitostoimintaan liittyvien lakien muuttamisesta sekä väliaikaisesta poikkeuksesta luottolaitostoiminnasta annettuun lakiin (HE 176/1995)
9. ↑  Karlsson, s. 61–68
10. ↑  Aktia Säästöpankki Oyj: Aktian vuosi 2003 (Arkistoitu – Internet Archive)
11. ↑  Karlsson, Svenolof: *Ihmisen kokoinen. Aktia – suuri pieni pankki ja sen salaisuus*, s. 183–185. , 2006. ISBN 952-92-1265-8.
12. ↑  Tietoa konsernista (Arkistoitu – Internet Archive)
13. ↑  Aktian vuosi 2008 – Aktia Pankki Oyj Toimintakertomus ja tilinpäätös (Arkistoitu – Internet Archive)
14. ↑  Erola, Marko: Aktia ryhtyy synkän pörssin väriläiskäksi  30.3.2009. Talouselämä.  Arkistoitu 10.6.2015. Viitattu 1.9.2013.
15. ↑  Aktia Oyj on sulautunut Aktia Pankki Oyj:hin *aktia.fi*.  1.7.2013. Aktia Pankki Oyj.  Arkistoitu 29.10.2013. Viitattu 14.11.2013.
16. ↑  Aktia ja Vöyrin Säästöpankki yhdistyvät *ts.fi*.  24.10.2013. Turun Sanomat.  Arkistoitu 10.11.2013. Viitattu 6.12.2019.
17. ↑  Sjöström, Mikael: Aktia Pankki ja Saaristosäästöpankki yhdistymässä *Arvopaperi*.  6.8.2013. Viitattu 6.12.2019.
18. ↑  Aktia Pankki Oyj:n hallintorakenteen yksinkertaistaminen on saatettu päätökseen (pörssitiedote) *GlobeNewswire*.  22.9.2017. Viitattu 6.12.2019.
19. ↑  Saarinen, Merja: Aktia yhdistää osakesarjansa – R-osakkeiden omistajille hyvitys *Arvopaperi*.  11.4.2018. Viitattu 6.12.2019.
20. ↑  Lähde: Pohjola, Finanssialan keskusliitto, artikkelissa Matti Kankare: Suuret lahtaavat konttoreita, pienet perustavat.  *Talouselämä*, 18 / 2013, s. 7.  Talentum Oyj.
21. ↑  Karlsson, s. 149, 158
22. ↑  Taloussanomat 29.1.2013: Aktia jättää keskusluottopalvelut
23. ↑  Bonum Pankki (Arkistoitu – Internet Archive) Viitattu 7.8.2014
24. 1 2  Suurimmat omistajat *aktia.com*.  31.7.2021. Aktia Pankki Oyj. Viitattu 23.7.2021.
25. ↑  Aktian vuosi- ja vastuullisuuskertomus 2020 *aktia.com*. Aktia Pankki Oyj. Viitattu 23.7.2021.
26. ↑  Suurimmat omistajat Aktia.  Arkistoitu 12.12.2013. Viitattu 14.11.2013.
27. ↑  Säätiöt ja Aktia (Arkistoitu – Internet Archive) Viitattu 15.5.2020
28. ↑  Säätiöt paremman yhteiskunnan puolestapuhujina (Arkistoitu – Internet Archive) Viitattu 14.2.2014

Aiheesta muualla
----------------

* Aktia
* Aktia- ja Säästöpankkisäätiöt

Suomalaiset pankit

* Aktia
* Bigbank
* Danske Bank
* Evli
* Handelsbanken
* Hypo
* Nordea
* Nordnet
* OmaSp
* OP
* POP-pankki
* SEB
* S-Pankki
* Säästöpankkiryhmä
* Ålandsbanken



Suomalaiset vakuutusyhtiöt

|  |  |
| --- | --- |
| Vahinkovakuutus | Alandia • Fennia • If • LähiTapiola • Pohjola Vakuutus • Pohjantähti • Suomen Vahinkovakuutus • Turva • Ömsen |
| Henkivakuutus | Aktia • Alandia • Sp-Henkivakuutus • Fennia • Kaleva • LähiTapiola • Mandatum Life • Nordea • Pohjola Vakuutus |
| Eläkevakuutus | Elo • Ilmarinen • Varma • Veritas |
| Erityisvakuutus | Garantia |